Kjøp og salg av narkotika foregår på skoler over hele landet, viser en fersk undersøkelse fra Norsk Narkotikapolitiforening.

– Bruk, kjøp og salg av cannabis på skoler er et landsomfattende problem, sier leder i Norsk Narkotikapolitiforening i Oslo (NNPF), Jan Erik Bresil til TV 2.

– Jeg er bekymret over den økende sosiale aksepten, både gjennom medier og sosiale medier. Det er bekymringsfullt at noe som er farlig blir ufarliggjort på denne måten, legger han til.

Tirsdag var politiet og justisminister Anders Anundsen på Stovner videregående skole i Oslo for å snakke med elevene om problematikken.

– Jeg tror at dette foregår på Stovner og på alle andre videregående skoler i Oslo og Norge, sier rektor Terje Wold.

Og det har han muligens rett i.

8 av 10 har opplevd kjøp og salg

I en fersk undersøkelse gjennomført av Norsk Narkotikapolitiforening og Actis, rapporterer politi i alle landets politidistrikter at narkotikahandel foregår i skolegården. Undersøkelsen antyder også at trenden er økende. Problemet er størst i storbyene, mener politiet.

Justisminister Anders Anundsen liker ikke statistikken.

– Hva tenker du om at dette skjer på din vakt?

– Dette har dessverre skjedd på alles vakt, og det vil fortsette skje i fremtiden. Målet er å sørge for at narkotikasalg skjer i så liten grad som mulig. For å lykkes med det, må vi styrke det forebyggende arbeidet, sier Anundsen til TV 2.

– Skolen skal være trygg

Generalsekretær i Actis, Mina Gerhardsen, betegner tallene som alvorlige.

– Alle mener det er en selvfølge at skolen skal være trygg og rusfri. Når politiet melder om narkotikasalg ved skoler over hele landet, betyr det at den forebyggende innsatsen må øke.

– Hva overrasker deg mest ved funnene?

– Vi har lenge visst at dette er noe som skjer, men undersøkelsen viser at narkotikaproblemet ikke bare er et storbyfenomen. Derfor må vi tak i hver eneste skole i hver eneste kommune, sier Gerhardsen.

Lanserer tre tiltak

Actis peker på tre tiltak de mener kan bidra til å begrense bruk og besittelse av narkotika i norske skoler.

1. Mer undervisning om rus som gjør ungdom i stand til å ta kloke valg.

2. Flere fagmiljøer inn i skolen, for eksempel miljøarbeidere og helsesøstre.

3. Et tettere samarbeid med politiet for å unngå at narkotikamiljøet får fotfeste.

Dette sier ungdommene

TV 2 gikk ut for å snakke med elever på Fyrstikkalleen videregående skole i Oslo. Ingen av dem har observert kjøp og salg av ulovlige stoffer på sin skole.

Se reportasjen i vinduet øverst i saken.

– På den forrige skolen jeg gikk på var det folk som solgte narkotika, men jeg så det aldri selv. Jeg tror man må henvende seg til selgerne, for det er ikke så åpenlyst som noen tror, sier Burhan Ahmed (18).

– Det er tydelig at narkotika brukes mer og mer, men det er ikke bra for ungdommen og de kommende generasjonene. Jeg håper at myndighetene gjør noe for å stoppe dette, sier Thibbo Selvam (18).